NARIADENIE KOMISIE (ES) č. 430/2005
z 15. marca 2005,
ktorým sa vykonáva nariadenie Rady (ES) č. 577/98 o organizácii výberového zisťovania pracovných síl v Spoločenstve v súvislosti s kodifikáciou, ktorá sa bude od roku 2006 používať na prenos údajov, ako aj na využitie časti výberového súboru na zbieranie údajov v súvislosti so štrukturálnymi premennými
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 577/98 z 9. marca 1998 o organizácii výberového zisťovania pracovných síl v Spoločenstve (1), najmä na jeho článok 3, článok 4 ods. 3 a článok 4 ods. 4,
keďže:
(1)
V súlade s článkom 4 ods. 3 nariadenia (ES) č. 577/98 je nevyhnutné vykonávať opatrenia, aby sa stanovila kodifikácia premenných, ktoré sa majú používať pri prenose údajov.
(2)
Na základe článku 4 ods. 4 nariadenia (ES) č. 577/98 možno určiť zoznam premenných, ďalej len štrukturálnych premenných, z ukazovateľov zisťovaní, ktoré sa zisťujú iba ako ročné priemery vzťahujúce sa na 52 týždňov, a nie ako štvrťročné priemery. Preto treba stanoviť podmienky pre využívanie časti výberového súboru pri zbieraní údajov v súvislosti so štrukturálnymi premennými.
(3)
So zreteľom na dôležitosť údajov o zamestnanosti a nezamestnanosti, súčty pre tieto ukazovatele by mali byť konzistentné bez ohľadu na to, či boli vyrátané na základe ročnej časti výberového súboru alebo na základe ročného priemeru štyroch štvrťročných častí výberového súboru.
(4)
So zreteľom na dôležitosť zozbieraných údajov v moduloch ad hoc by informácie mali byť kombinovateľné s akoukoľvek inou premennou v zisťovaní.
(5)
Opatrenia ustanovené v tomto nariadení sú v súlade so stanoviskom Výboru pre štatistické programy, ktorý bol zriadený rozhodnutím Rady 89/382/EHS, Euratom (2),
PRIJALA TOTO NARIADENIE:
Článok 1
Podmienky pre využívanie časti výberového súboru pri zbieraní údajov v súvislosti so štrukturálnymi premennými sú stanovené v prílohe I.
Článok 2
Kódy pre premenné, ktoré treba použiť na prenos údajov od roku 2006 nahor, sú stanovené v prílohe II.
Článok 3
Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 15. marca 2005